  Майя Бывальцева Удмуртиысь нылпиослэн «Надежда» инклюзив театрзы Беларусе калыккуспо фестивале мыноз. Сӧсыръёслэн Росси огазеяськонзылэн улосвыл ёзэтэз вылэ чӧлскыса, со сярысь ивортэ элькунысь тӧролэн но кивалтэтлэн пресс-службазы. «Со туж бадӟым фестиваль, отчы пыриськон Ижкарез ляб тазалыко адямиос понна усьтэм карез сямен возьматыны юрттоз. Но валтӥсез — со асьсэлы пиналъёслы юрттон. Соос калыке потыны эшшо одӥг бадӟым луонлык басьтозы. Куд-огез пиналъёсмы туж ворсаськемынэсь, асьсэ шугъяськонъёсазы выемынэсь вал. Но театре ӝыны ар пыриськыса но коллективын ужаса, соос усьтӥськизы, асьсэ куспазы гинэ ӧвӧл, мукет пиналъёсын но вераськыны кутскизы» Сӧсыръёслэн Росси огазеяськонзылэн улосвыл ёзэтэзлэн кивалтӥсез Максим ВоробьёвТеатрлы дӥськут вурыны, сьӧрло потыны, отын улыны но сиськыны коньдон кулэ, оглом 400 сюрс манет пала. Соин валче «Надежда» Ижкарын улӥсьёс понна «Играя лучиками света» нимысьтыз концерт дасяз, ужрадын поттэм коньдон сьӧрло ветлыны мыноз. Нимысьтыз театръёслэн «Непратаптаны шлях» XIII калыккуспо фестивальзы Брестын 2017-тӥ арын 13–15 куартолэзе ортчоз. Кылемаз ужрадэ Россиысь, Беларусьысь, Польшаысь, Литваысь но мукет кунъёсысь театръёс пыриськизы. Тегъёс: Мерлык Лулчеберет Ижкар нылпиос Удмуртия сӧсыръёс  